KLASA: 034-05/24-01/96

URBROJ: 711-02-01/07-2024-04

Zagreb, 12. kolovoza 2024.

 **IVANA RIBARIĆ MAJANOVIĆ**

 **zastupnica u Hrvatskom saboru**

**Predmet: mišljenje na zahtjev obveznice Ivane Ribarić Majanović**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 25. lipnja 2024. zaprimilo zahtjev za mišljenjem koji je podnijela obveznica Ivana Ribarić Majanović, zastupnica u Hrvatskom saboru.

Obveznica u zahtjevu navodi da je na izborima za Hrvatski sabor održanima 17. travnja 2024. bila kandidatkinja SDP-a u V. izbornoj jedinici na sedmom mjestu te nije izabrana u Hrvatski sabor. Ujedno je i vijećnica u Županijskoj skupštini Brodsko-posavske županije od posljednjih lokalnih izbora 2021. godine, kao i nositeljica OPG-a Ribarić Majanović Ivana, MIBPG 232009.

Navodi da je Županija Brodsko-posavska 6. svibnja 2024. objavila Javni poziv za dodjelu potpora male vrijednosti za nabavku mehanizacije, strojeva i opreme za primarnu poljoprivrednu proizvodnju na području Brodsko-posavske županije za 2024. godinu, a da je 7. svibnja 2024. predala dokumentaciju za navedenu potporu. Dana 10. svibnja 2024. donesena je Odluka župana o privremenom zatvaranju javnog poziva zbog velikog broja zainteresiranih i utrošenih sredstava.

Obveznica dalje navodi da su je 14. svibnja 2024. kontaktirali iz SDP-a želi li ući u Hrvatski sabor kao zamjena za zastupnika Marka Kričku, na što je obveznica odgovorila da ne zna te da njezina odluka ovisi o tome može li ostati nositeljica OPG-a. Isti dan je zatražila mišljenje Povjerenstva, a koje je mišljenje obveznica dobila 24. svibnja 2024.

Ističe se da je 10. lipnja 2024. donesena Odluka o dodjeli potpora za nabavku mehanizacije, strojeva i opreme za primarnu poljoprivrednu proizvodnju na području Brodsko-posavske županije za 2024. godinu, a kojom Odlukom je obveznica i dobila navedenu potporu. Dana 14. lipnja 2024. saborski zastupnik Marko Krička predao je zahtjev za stavljanje mandata u mirovanje, a politička stranka SDP je predložila obveznicu kao njegovu zamjenu pa je stoga 21. lipnja 2024. obveznica stupila na dužnost saborske zastupnice kao zamjena za Marka Kričku.

Obveznica napominje da je iz navedenog hodograma vidljivo da su javni poziv i rezultati javnog poziva objavljeni prije njezinog stupanja na dužnost zastupnice u Hrvatskom saboru.

Stoga obveznica traži mišljenje Povjerenstva može li, s obzirom da je županijska vijećnica i zastupnica u Hrvatskom saboru, sklopiti ugovor o dodjeli sredstava prema Javnom pozivu kada budu pozivi po odluci za potpisivanje Ugovora s Brodsko-posavskom županijom za realizaciju sredstava po Javnom pozivu.

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 57. sjednici održanoj 12. kolovoza 2024. obveznici daje mišljenje kako slijedi.

Člankom 8. stavkom 3. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenih tim Zakonom, dužni zatražiti mišljenje Povjerenstva.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru obveznici u smislu ZSSI-a.

Povjerenstvo je uvidom u Registar obveznika koji ustrojava, utvrdilo da Ivana Ribarić Majanović od 21. lipnja 2024. obnaša dužnost zastupnice u Hrvatskom saboru, slijedom čega je, kao obveznica ZSSI-a, dužna postupati sukladno odredbama tog Zakona.

Povjerenstvo napominje da je člankom 20. stavkom 1. ZSSI-a propisano da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu. Međutim, navedena se zabrana ne može primijeniti u ovom konkretnom slučaju s obzirom da je Ivana Ribarić Majanović obveznica ZSSI-a povodom obnašanja dužnosti zastupnice u Hrvatskom saboru, a ne povodom obnašanja dužnosti članice, odnosno vijećnice Županijske skupštine Brodsko-posavske županije kao predstavničkog tijela jedinice područne (regionalne) samouprave.

Obveznica je uz svoj zahtjev priložila Javni poziv za dodjelu potpora male vrijednosti za nabavku mehanizacije, strojeva i opreme za primarnu poljoprivrednu proizvodnju na području Brodsko-posavske županije za 2024. godinu KLASA: 320-01/24-01/39, URBROJ: 2178-04-02/06-24-02 od 6. svibnja 2024., iz kojeg je vidljivo da je predmet Javnog poziva dodjela bespovratnih sredstava Brodsko-posavske županije temeljem „Programa potpore male vrijednosti u poljoprivredi na području Brodsko-posavske županije za razdoblje 2021.-2027. godine“ za Mjeru 1.9. Potpora za nabavku mehanizacije, strojeva i opreme za primarnu poljoprivrednu proizvodnju. Isto tako, iz tog Javnog poziva je razvidno da je cilj Programa podizanje razine dohodovnosti i konkurentnosti poljoprivredne proizvodnje te zadržavanje stanovništva u ruralnim područjima Brodsko-posavske županije, a da prihvatljivi prijavitelji za *de minimis* potpore sukladno Uredbi 1408/2013 i 2019/316 mogu biti fizičke i pravne osobe upisane u Upisnik poljoprivrednika ili u Upisnik obiteljskih poljoprivrednih gospodarstava, a koji imaju evidentirane poljoprivredne površine u ARKOD sustavu s prebivalištem i sjedištem te poljoprivrednom proizvodnjom (poljoprivredno zemljište, stoka, gospodarski objekti i slično) na području Brodsko-posavske županije, kao i poljoprivredna gospodarstva sa sjedištem u Brodsko-posavskoj županiji i poljoprivrednom proizvodnjom izvan područja Brodsko-posavske županije, a koja zadovoljavaju kriterije propisane za pojedine aktivnosti. U Javnom pozivu je navedeno i da su sredstva za provedbu tog Poziva osigurana u Proračunu Brodsko-posavske županije za 2024. godinu, Razdjelu 005 Upravnog odjela za gospodarstvo i poljoprivredu, gdje je za provedbu Programa poljoprivrednim gospodarstvima osigurano 223.270,00 eura.

Što se tiče načina odlučivanja i objave Odluke o dodjeli potpora, u Javnom je pozivu navedeno da se prijave obrađuju te se o njima odlučuje redoslijedom zaprimanja, a Odluku o dodjeli potpore donosi župan na prijedlog Povjerenstva za potpore u poljoprivredi i ruralnom razvoju, koja se objavljuje na internetskim stranicama Brodsko-posavske županije najkasnije u roku 15 dana od dana njezinog donošenja. S korisnikom potpore zaključuje se ugovor kojim se uređuju međusobna prava i obveze korisnika i županije. Zaključno se navodi da nepotpuni i nepravovremeni zahtjevi, kao i zahtjevi koji nisu dostavljeni na propisanim obrascima, odnosno zahtjevi podneseni protivno uvjetima iz Javnog poziva neće biti razmatrani, o čemu će podnositelj biti pisano obaviješten.

Iz priložene Odluke o dodjeli potpora male vrijednosti za nabavku mehanizacije, strojeva i opreme za primarnu poljoprivrednu proizvodnju na području Brodsko-posavske županije u 2024. KLASA: 320-01/24-01/39, URBROJ: 2178-04-02/06-24-06 od 10. lipnja 2024. utvrđeno je da je nakon provedenog Javnog poziva pravo na potporu ostvarilo 196 obiteljskih poljoprivrednih gospodarstava s ukupno 236.620,80 eura za Mjeru 1.9. Potpora za nabavku mehanizacije, strojeva i opreme za primarnu poljoprivrednu proizvodnju, od čega je obveznici Ivani Ribarić Majanović, nositeljici OPG-a Ribarić Majanović Ivana, Vladimira Nazora 84 B, 35403 Rešetari priznato pravo na isplatu potpore u iznosu od 759,51 eura za nabavku traktorske bušilice rupa HMD-HL50 sa svrdlima. Odluka je donesena i potpisana od strane župana Brodsko-posavske županije Danijela Marušića.

Radi davanja potpunog mišljenja, Povjerenstvo je dopisom od 1. srpnja 2024. od Brodsko-posavske županije zatražilo dostavu prijave Ivane Ribarić Majanović na Javni poziv i priložene isprave uz prijavu, odluku o ustrojavanju i imenovanju članova Povjerenstva za potpore u poljoprivredi i ruralnom razvoju, zapisnik o obradi i ocjenjivanju zahtjeva za dodjelom potpore, Ugovor o dodjeli potpore, opis kriterija za dodjelu navedene potpore, kao i podatak je li svim prijaviteljima, čije su prijave ispunjavale formalne uvjete Javnog poziva, dodijeljena potpora ili je bilo i odbijajućih odluka.

Tako je iz dostavljene Odluke o imenovanju Povjerenstva za provedbu Programa potpore male vrijednosti u poljoprivredi na području Brodsko-posavske županije za razdoblje 2021.-2027. godine KLASA: 320-05/21-01/05, URBROJ: 2178/1-04-02/06-21-05 od 28. travnja 2021. utvrđeno da su u navedeno Povjerenstvo imenovani Željko Burazović kao predsjednik te Dejan Jurić i Mato Varoščić kao članovi Povjerenstva. Zadaća Povjerenstva je otvoriti i evidentirati sve zaprimljene prijave te provjeriti ispunjavaju li prijave propisane uvjete iz Javnog poziva te dostaviti prijedlog za odobravanje/neodobravanje financijskih sredstava županu na odlučivanje. Predmetnu odluku donio je i potpisao župan Brodsko-posavske županije Danijel Marušić.

Iz zapisnika Brodsko-posavske županije, Upravnog odjel za gospodarstvo i poljoprivredu sa 1. sjednice Povjerenstva za provedbu Programa potpore male vrijednosti u poljoprivredi na području Brodsko-posavske županije za 2024. godinu od 5. lipnja 2024. godine u uredu Upravnog odjela za gospodarstvo i poljoprivredu KLASA: 320-01/24-01/39, URBROJ: 2178-04-02/06-24-05 od 5. lipnja 2024. utvrđeno je da su sjednici nazočili Željko Burazović, Dejan Jurić i Mato Varoščić. Navedeno Povjerenstvo je razmotrilo i odobrilo pristigle prijave te je predložilo županu donošenje Odluke o dodjeli iznosa potpore za 196 korisnika (od ukupno 201 zaprimljenog zahtjeva). Utvrđeno je da dvoje korisnika ne ispunjavaju uvjete iz Javnog poziva, dok je troje korisnika podnijelo zahtjeve nakon donošenja Odluke o privremenom zatvaranju Javnog poziva.

Iz dostavljenog Ugovora o potpori male vrijednosti za nabavku mehanizacije, strojeva i opreme za primarnu poljoprivrednu proizvodnju iz Proračuna Brodsko-posavske županije KLASA: 320-01/24-04/45, URBROJ: 2178-04-02/06-24-02 od 20. lipnja 2024. (koji još nije potpisan od strane obveznice kao korisnice potpore) utvrđeno je da se isti sklapa između Brodsko-posavske županije kao davatelja potpore i OPG Ribarić Majanović Ivana kao korisnika potpore, a kojim Ugovorom županija dodjeljuje obveznici potporu u iznosu od 759,51 eura za traktorsku bušilicu rupa HMD-HL50 sa svrdlima. Predviđeno je da u ime OPG Ribarić Majanović Ivana ugovor potpiše Ivana Ribarić Majanović, a u ime županije župan Danijel Marušić.

Povjerenstvo ističe kako je uvidom u Program potpora male vrijednosti u poljoprivredi na području Brodsko-posavske županije za razdoblje 2021.-2027. godine („Službeni vjesnik Brodsko-posavske županije“, broj 13/2021., u daljnjem tekstu: Program) utvrđeno kako Mjera 1.9. pod nazivom „Potpora za nabavku mehanizacije, strojeva i opreme za primarnu poljoprivrednu proizvodnju“ predstavlja jednu od deset mjera potpore koju dodjeljuje Brodsko-posavska županija temeljem prethodno provedenog odgovarajućeg postupka, a koji je postupak u isključivoj nadležnosti Brodsko-posavske županije, odnosno nadležnog Upravnog odjela za gospodarstvo i poljoprivredu predmetne županije te župana.

Ovdje valja napomenuti da je navedeni Program donesen od strane Županijske skupštine Brodsko-posavske županije dana 23. ožujka 2021., a da je obveznica Ivana Ribarić Majanović u tu Skupštinu izabrana tek na lokalnim izborima održanima 16. svibnja 2021. godine, dakle nakon donošenja navedenog Programa, tako da ista ni na koji način nije sudjelovala u donošenju Programa, niti je utvrđivala uvjete i kriterije Javnog poziva.

Slijedom navedenog, postupak po predmetnom Javnom pozivu provodi isključivo spomenuti Upravni odjel Brodsko-posavske županije i župan, pa stoga Županijska skupština Brodsko-posavske županije ni na koji način ne sudjeluje niti u provedbi Programa, niti u navedenom postupku dodjele ili financiranja odnosne Mjere, a u kojoj Skupštini obveznica Ivana Ribarić Majanović obnaša dužnost vijećnice.

Isto tako, Povjerenstvo napominje da obveznica ne smije biti ograničena ili isključena od osobnog ostvarivanja određenog prava na sufinanciranje, koje mogu ostvariti svi drugi građani, samo zbog okolnosti obnašanja javne dužnosti ako obveznica to pravo ostvari u transparentnom postupku prema unaprijed propisanim kriterijima i uvjetima koje mora ispuniti, kao i sve druge osobe koje su stekle pravo na sufinanciranje, pod uvjetom da u postupku provedbe Javnog poziva nije poduzimala radnje, a što uključuje i predlaganje te utvrđivanje uvjeta i kriterija Javnog poziva.

Dakle, s obzirom da obveznica nije sudjelovala u bilo kojoj od radnji provedbe Javnog poziva, zatim da su uvjeti Javnog poziva definirani po objektivnim kriterijima, kao i da je utvrđeno da zahtjev obveznice Ivane Ribarić Majanović za ostvarivanjem predmetne potpore ispunjava kriterije iz Javnog poziva, nije u suprotnosti s odredbama ZSSI-a da navedena obveznica s Brodsko-posavskom županijom potpiše Ugovor o potpori male vrijednosti za nabavku mehanizacije, strojeva i opreme za primarnu poljoprivrednu proizvodnju iz Proračuna Brodsko-posavske županije za 2024. godinu te da joj se temeljem tog Ugovora iz Proračuna navedene županije isplati odobrena potpora ostvarena temeljem Javnog poziva.

Povjerenstvo pritom napominje obveznici kako prihode koje ostvaruje djelatnošću OPG-a te sredstva potpore koja joj budu isplaćena od strane Brodsko-posavske županije u sklopu Javnog poziva mora prijaviti u imovinskoj kartici.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Ivana Ribarić Majanović, elektroničkom poštom
2. Objava na internetskoj stranici Povjerenstva
3. Pismohrana